Kui siiani tegeleb praamipiletite veebimüügiga AS Saaremaa Laevakompaniid ja OÜ Väinamere Liine ühendava Tuule Grupi koduleht tuulelaevad.ee, siis tuleva aasta sügisest võtab piletimüügi üle mandri ja saarte vahelistel praamiliinidel opereerimist alustav AS Tallinna Sadam, kes soovib praeguse veebipoe ära osta.
Tallinna Sadam on vähemalt paaril korral pöördunud Saaremaa Laevakompanii poole piletimüügisüsteemi ostmiseks, kuid siiani ei ole Tallinna Sadam vastust saanud, kirjutab Meie Maa.
Tallinna Sadam juhatuse liige Allan Kiil rõhutas, et kindlasti hakkab Tallinna Sadam piletimüügiga ise tegelema, iseasi, kas jätkatakse praeguse veebipoe kasutamist või lastakse uus teha.
AS Saarte Liinide juhatuse esimees Villu Vatsfeldi hinnangul võiks riigi poolt doteeritavate liinide - bussi-, rongi-, lennuki- või laevaliinide puhul teha nendele liinidele piletimüügikeskuse, et oleks tagatud läbipaistvus.
"Riik teab, palju ta piletitulust kogub. Kui piletitulust jääb reisi hinna tasumisest puudu, maksab riik juurde,” arvas Vatsfeld.
Praegu müüakse tuulelaevad.ee kodulehel praamipileteid ette kuu aega ja 70 protsendi ulatuses praami täituvusest.
Toimetaja: Marek Kuul